Document ID: 32011R0225

РЕГЛАМЕНТ (ЕС) № 225/2011 НА КОМИСИЯТА
от 7 март 2011 година
за изменение на Регламент (ЕО) № 1277/2005 на Комисията за установяване на правилата за прилагане на Регламент (ЕО) № 273/2004 на Европейския парламент и на Съвета относно прекурсорите на наркотичните вещества и на Регламент (ЕО) № 111/2005 на Съвета за определяне на правила за мониторинг на търговията с прекурсори на наркотични вещества между Общността и страни извън Общността
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 111/2005 на Съвета от 22 декември 2004 година за определяне на правила за мониторинг на търговията между Общността и трети страни в областта на прекурсорите (1), и по-специално член 11, параграф 1 и член 12, параграф 1, трета алинея от него,
като има предвид, че:
(1)
С Регламент (ЕО) № 1277/2005 на Комисията (2) се определят обстоятелствата, при които се изискват специални мерки за мониторинг при износ на прекурсори на наркотични вещества от Европейския съюз. В приложение IV към посочения регламент за всяко от вписаните вещества от категории 2 и 3 от приложението към Регламент (ЕО) № 111/2005 са изброени държавите, за които се изисква нотификация преди износ. Списъците включват третите държави, които са поискали да получават нотификация преди износ съгласно член 12, параграф 10 от Конвенцията на Организацията на обединените нации за борба срещу незаконния трафик на упойващи и психотропни вещества от 1988 г.
(2)
На 8 март 2010 г., на своето второ заседание, Комисията за наркотичните вещества на Обединените нации реши да включи фенилоцетната киселина в таблица I от Конвенцията на Организацията на обединените нации за борба срещу незаконния трафик на упойващи и психотропни вещества от 1988 г. Съгласно член 12, параграф 10 от посочената конвенция всяка страна по конвенцията, от чиято територия се изнася вещество от таблица I, гарантира, че преди износа компетентните органи на страната износител предоставят информация относно износната пратка на компетентните органи на страната вносител.
(3)
В резултат на решението за включване на фенилоцетната киселина в таблица I от горепосочената конвенция на Обединените нации е необходимо приложение IV към Регламент (ЕО) № 1277/2005 да бъде изменено, за да се гарантира, че нотификация преди износ се изпраща за целия износ на фенилоцетна киселина от Европейския съюз.
(4)
В приложение IV към Регламент (ЕО) № 1277/2005 не са посочени всички трети държави, които са поискали да получават нотификация преди износ за определени вписани вещества от категории 2 и 3 след влизането в сила на Регламент (ЕО) № 297/2009 на Комисията (3). Такова искане са отправили Афганистан, Австралия и Гана. Следователно тези държави следва да бъдат добавени.
(5)
Регламент (ЕО) № 1277/2005 следва да бъде съответно изменен.
(6)
Предвидените в настоящия регламент мерки са в съответствие със становището на комитета, учреден по силата на член 30, параграф 1 от Регламент (ЕО) № 111/2005,
ПРИЕ НАСТОЯЩИЯ РЕГЛАМЕНТ:
Член 1
Приложение IV към Регламент (ЕО) № 1277/2005 се заменя с текста от приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 март 2011 година.

Labels: 11
5
0
3
12